Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti, 19.02.2008  

Nr. 22/682


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind respingerea Ordonanţei de Urgenţă a Guvernului nr. 104/2007 privind înfiinţarea Fondului pentru dezvoltarea satului românesc, cu care comisia noastră a fost sesizată în fond cu adresa Biroului Permanent nr. PLX 861 din 10 decembrie.
	PREŞEDINTE,

Aurel Gubandru 

RAPORT

asupra proiectului de Lege 
privind respingerea Ordonanţei de Urgenţă a Guvernului nr. 104/2007 privind înfiinţarea Fondului pentru dezvoltarea satului românesc
Cu adresa nr. PLX 861 din 10 decembrie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind respingerea Ordonanţei de Urgenţă a Guvernului nr. 104/2007 privind înfiinţarea Fondului pentru dezvoltarea satului românesc.
La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru administraţie publică, amenajarea teritoriului şi echilibru ecologic.

Prezentul proiect de Lege are ca obiect de reglementare  înfiinţarea Fondului de dezvoltare a satului românesc, cadru legislativ care să permită asigurarea evidenţierii în mod distinct în cadrul resurselor financiare publice a fondurilor alocate de la bugetul de stat pentru dezvoltarea şi modernizarea satului românesc, precum şi destinaţiile acestor fonduri; se asigură finanţarea lucrărilor de investiţii din infrastructura, sisteme de alimentare cu apă potabilă, canalizare şi epurare, platforme de gunoi, poduri, podeţe şi punţi pietonale; repartizarea de sume din Fond se va face prin Hotărâre de Guvern, la propunerea ordonatorilor principali de credite.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, doamna Doina Dascălu, secretar de stat în cadrul Ministerului economiei şi finanţelor.

La lucrările comisiei au participat 27deputaţi, din totalul de 28 membri ai comisiei.

Raportul comisiei a fost adoptat cu majoritate de voturi.

Proiectul de Lege a fost adoptat de Senat în şedinţa din data de 27 noiembrie 2007.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor .
In urma dezbaterii proiectului de Lege, în şedinţa din data de 19 februarie 2008, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar

Rădoi Florentina       

